Echipele Boston Celtics şi Milwaukee Bucks, ocupantele primelor două locuri în Conferinţa de Est, au câştigat meciurile disputate sâmbătă în campionatul profesionist nord-american de baschet (NBA).
Celtics, liderul autoritar al ierarhiei Estului (58 de victorii, 16 înfrângeri) şi cea mai bună echipă a sezonului, venea după două înfrângeri cu Atlanta Hawks, suferite pe 25 şi 28 martie, dar s-a relansat sâmbătă pe parchetul formaţiei New Orleans Pelicans, pe care a învins-o cu scorul de 104-92.
Jayson Tatum a înscris 23 de puncte pentru Boston Celtics, în timp ce Kristaps Porzingis a contribuit cu 19 puncte şi 10 recuperări la acest succes.
Milwaukee Bucks, care suferise la rândul ei două eşecuri în meciurile anterioare, a învins în deplasare, cu scorul de 122-113, formaţia Atlanta Hawks, graţie unei evoluţii strălucitoare a grecului Giannis Antetokounmpo, autorul a 36 de puncte, 16 recuperări şi 7 assist-uri.
Cu 47 de victorii şi 27 de înfrângeri, Milwaukee Bucks ocupă locul secund în Conferinţa de Est, urmată la mică distanţă de Cleveland Cavaliers (45 de victorii, 29 de înfrângeri).
Într-un alt meci programat sâmbătă în NBA, echipa Orlando Magic a dispus pe teren propriu, cu scorul de 118-88, de formaţia Memphis Grizzlies.
Wendell Carter Jr. a reuşit 15 puncte şi 13 recuperări, în timp ce alţi doi jucători de la Orlando Magic, Cole Anthony şi Jalen Suggs, au înscris la rândul lor câte 15 puncte.